Dedoles

Dedoles, s.r.o. je slovenská odevná spoločnosť zameraná na výrobu a predaj originálneho a veselého oblečenia. Založil ju Jaroslav Chrapko v roku 2011 pôvodne ako e-shop s originálnymi tričkami. Okrem pestrého výberu farebných ponožiek, spodnej bielizne či bavlnených legín a podprseniek ponúka množstvo ďalších veselých produktov. 

Spoločnosť sa na jar 2020 dostala do širokého povedomia virálnou reklamnou kampaňou s tancujúcimi škrečkami so sloganom "Veselé ponožky, čo nemajú páru."   

 História 
Dedoles založil Jaroslav Chrapko ako dvadsaťročný v roku 2011, pôvodne fungoval ako internetový obchod s tričkami. Názov Chrapko vysvetľuje ako jednoduché zloženie slov dedo a les, ktoré považuje za symbolicky dôležité. 

V roku 2012 začala spoločnosť expandovať do zahraničia, najprv do Česka, v roku 2015 do Rakúska a Maďarska. V roku 2016 Dedoles začal pôsobiť v Nemecku a Rumunsku a od roku 2017 v Poľsku.

Dedoles v roku 2020 rozšíril svoje e-shopy a kamenné predajne. Momentálne pôsobí v ďalších 13 európskych krajinách.

V marci spoločnosť kúpila britský odevný veľkoobchod Somdiff (Something different Europe), s ktorou od roku 2011 úzko spolupracovala.

 Kamenné predajne 
V roku 2019 Dedoles otvoril kiosk s ponožkami v OC Bory Mall v Bratislave. Niekoľko podobných kioskov prevádzkuje v obchodných centrách aj ďalších slovenských miest.

 Problémy firmy 
Na jar roku 2022 sa firma ocitla v problémoch a začala hromadne prepúšťať. Po rýchlom rozmachu firmy musela v marci 2022 prepustiť 200 zamestnancov.

 Značkové produkty 
V roku 2018 začal Dedoles predávať tzv. veselé ponožky, kde pár tvoria ponožky rôznych vzorov. Tento princíp aplikovali aj pri spodnej bielizni a ďalších produktoch. Na produktoch pracuje dizajnerský tím z rôznych krajín, pričom výroba sa realizuje primárne v Taliansku, Číne a Turecku. 

Určitý čas spoločnosť spolupracovala s filmovým štúdiom Warner Bros. na výrobe licencovaných výrobkov (napr. s motívom Harry Potter), spoluprácu sa Chrapko rozhodol ukončiť.

 Ocenenia 
V roku 2015 sa stal Dedoles víťazom súťaže Eshop Akcelerátor. V roku 2017 bol Chrapko zaradený medzi 30 mladých úspešných Slovákov v ankete magazínu Forbes 30pod30.

V roku 2020 získal Dedoles ocenenie Trend Shop 2021 a v rovnakom roku aj Zlatú Effie – ocenenie za najefektívnejšiu marketingovú komunikáciu s kampaňou s tancujúcimi škrečkami.

 Referencie 

 Zdroje 
 Dedoles chystá expanziu. Slovenský e-shop kupuje firmu z Anglicka a vstupuje na trhy po celej Európe [online]. Forbes, 2019-12-20, [cit. 2021-02-12]. Dostupné online.
 KRAJANOVÁ, Daniela. Zakladateľ Dedolesa: Keď sa trh začne čistiť, my, Fusakle a niekoľkí ďalší prežijeme [online]. Denník E, 2021-02-10, [cit. 2021-02-12]. Dostupné online.
 Fenomén Dedoles: Dobre nastavené procesy, škrečkovia a prienik na veľké trhy násobia firme zisk [online]. www.trend.sk, 2020-09-18, [cit. 2021-02-12].Dostupné online.

Kategória:Pezinok
Kategória:Textilné podniky na Slovensku
Kategória:Organizácie založené v 2011